39. schôdza NR SR - 6.deň - B. popoludní
Dátum: 2025-09-17
Poslanec: Viskupič, Marián (SaS)
Druh vystúpenia: Vystúpenie v rozprave

Ďakujem pekne za slovo. Vážený pán predsedajúci, vážený pán minister, ctené kolegyne, kolegovia, no, pred chvíľkou som to povedal, ale to zopakujem, máme 50 minút ako strana SaS na vyjadrenie sa k 2,7 miliardám konsolidácie, k 2,7 miliardám, ktoré z veľkej časti musia zaplatiť ľudia a firmy. Takto by to asi nemalo byť, to som presvedčený, že musíte, kolegovia z koalície, cítiť aj sami. No. Ale poďme teda ku konsolidácii. Toto je trojka, aj ju tak pán minister uvádza, konsolidácia 3. Máme za sebou dve. Boli škodlivé, to vidíme všetci, pretože máme raz takú infláciu ako priemer Únie. Máme spomalenú ekonomiku, ktorá v druhom kvartáli rástla len 0,4 %. Boli aj neúspešné, pretože vidíme vlaňajší deficit 5,3, tohtoročný v tom lepšom prípade 5,2, v horšom to bude ešte viac ako vlani. Čiže vieme, že tie dve konsolidácie jednoducho nepomohli, neboli dobré, boli škodlivé. Prichádza tretia a ja sa pýtam, prečo pán minister robí stále to isté, lebo to je presne pokračovanie tých škodlivých riešení, ktoré tu boli v minulých rokoch, a čaká iný výsledok. No nedočká sa iného výsledku. Namiesto toho by sa mal pán minister zamyslieť, že čo je základným problémom Slovenska a podľa mňa základným problémom Slovenska je populizmus. A čo spôsobil? Spôsobil výrazný rast verejných výdavkov. A ja použije obe obdobia, aby to nebolo, že vidím len tuná ministra aktuálneho, no tak medzi rokmi 2019 a 2025 sa výdavky štátneho rozpočtu zvýšili z 15,7 miliardy na vyše 30 miliárd, v podstate sa zdvojnásobili. A to je aj ten problém Slovenska. Problém Slovenska je, že máme vysoko rastúce výdavky. Preto máme deficit, preto rastie dlh, lebo máme jednoducho podstatne vyššie výdavky ako príjmy. Nieže by príjmy nerástli. Príjmy rastú, ale tie výdavky rastú ešte zásadne viacej. No a ja sa teda pýtam, že prečo si vláda myslí, že teda rast výdavkov alebo problém rastu výdavkov treba riešiť zvyšovaním príjmov, hej? Formou ale teda zvýšenia daní, odvodov, poplatkov, vyrábaním nových daní. To jednoducho nie je riešenie, hej? Ja sa pýtam navyše, či teda minister financií nevie základnú ekonomickú poučku, že nové a vyššie dane, odvody, poplatky brzdia ekonomiku a zvyšujú infláciu. Tú poučku si ale ani nemusí čítať v učebnici nejakej, ekonómie, veď to vidí, to stačí, keby sa pozrel vlastne, čo sa tu, čo sa tu stalo. No. A čo teda tá samotná konsolidácia? Neprináša jediné zmysluplné opatrenie, jediné, ktoré by sa dalo nazvať aspoň náznakom reformy alebo zlepšenia podmienok v ekonomike, nejakou podporou ekonomického rastu, nejakým znižovaním byrokracie alebo aspoň fakt prach-obyčajné zlepšenie niečoho alebo zjednodušenie niečoho. Jednoducho nie je tam nič. A toto je asi to najsmutnejšie zistenie, tá absolútna odborná vyprázdnenosť, absencia akýchkoľvek skutočných riešení. No a z toho bude plynúť jediné a bude to pokračujúci úpadok krajiny pod vedením aktuálnej koalície. Ono ešte aj to jedno dobré riešenie, ktoré som tam videl, ja som normálne pochválil na tlačovke, ja chcem byť vždycky, vždycky optimistický a férový, že teda minister avizoval, že zruší zákaz predaja počas sviatkov, čo je zmysluplné opatrenie, ktoré jednoducho umožní tomu, kto chce predávať, a tomu, kto chce kupovať. Zvýši ekonomickú aktivitu. Ani to som tam nenašiel. Ja proste ani, ani to jedno, ktoré teda bolo avizované, ešte ani to tam neni. No. Budem sa v tom čase, chcem teda vystupovať kratšie, aby aj moji kolegovia sa mohli vyjadriť, tak pôjdem takými pár, pár ilustráciami, lebo inak sa to fakt nedá v tom čase nejak ukázať celé, ale poďme vlastne, že čo platy politikov, hej? Správne riešenie by bolo, aby mali rovnaké zdaňovanie, ako celá ekonomika. Ja nezávidím ministrovi jeho plat, ale chcem, aby ho mal normálne, že plat celý zdanený, celý zodvodnený tak, ako to má každý manažér v nejakej firme alebo proste ktokoľvek, ktorý je cenný pre tú firmu, lebo inak by taký plat nemal, aby ho mal v rovnakom, v rovnakom princípe, aby keď teraz vytvorí novú sadzbu 30 % alebo 35 % dane z príjmu fyzických osôb, aby jednoducho videl to celé na svojom plate. (Reakcia z pléna.) Áno, áno, áno, samozrejme, aj my poslanci, samozrejme, jasné. Nehovorím len o vás, hovorím aj o sebe, samozrejme. Proste aby jednoducho politici dokázali cítiť, čo ordinujú ľuďom, aby to cítil minister financií, aby vedel, čo to jeho zvýšenie daní robí s tým platom a aký je rozdiel medzi hrubou alebo superhrubou a čistou mzdou. No. Tak ale teda dobre. Tak čo spravili? Zvýšili si paušálne náhrady. Prečo? Lebo tie sú nezdanené, nezodvodnené a, samozrejme, v čase konsolidácie, no ale teda ľuďom zvýšili dane. No a týmto pádom vlastne tie zvýšené dane majú na politikov minimálny, minimálny vplyv. No tak aby ten minimálny vplyv sa nejak vykompenzoval, tak normálne 171 alebo možno trošku viacej, nech dvesto ľudí, ústavných činiteľov, my ako tu sedíme, členovia vlády, šéf NKÚ majú svoj riadok a vyrobilo sa im, aby mali dodatočnú desaťpercentnú daň, samozrejme len z tej časti platu, nie z tých, z tých paušálnych náhrad, ale toto je tam vyrobené a teraz sa to teda zasa mení aj v konsolidácii, aby, aby sa to teda nejak akoby vyvážilo. No nebolo by správne riešenie proste dať plat normálny, štandardný a tým pádom by platili rovnaké platové a daňové podmienky vlastne pre všetkých? To by bolo správne. No ja už, samozrejme, k tomu dodám, že ale k tomu by to chcelo nezavádzať tie ďalšie dve drakonické, progresívne daňové pásma, ktoré budú akurát vyháňať zasa tých najšikovnejších, najschopnejších zo Slovenska, ale naopak, dobrým riešením by bola rovná daň vo výške 19 %, jednoduchá, jasná, s minimom výnimiek. To by bol správny postup. Toto keby tam, keby tam bol minister spravil a dal, to by bolo super. Len aby sme ale zasa vedeli, čo to prináša, lebo ten diabol je v detailoch. Tak zmeny vlastne v dani z príjmu fyzických osôb, ale však podobné to, no poďme teda k fyzickým, osôb, komplet bude treba prerobiť všetky tlačivá, hej? Všetky výpočty, všetky softvéry. Bude treba nové, nové školenia na to. Len zmena softvérov, vyčítal som v dôvodovej správe, na strane štátu, na strane finančnej správy bude 1,7 milióna, a to tam ešte finančné riaditeľstvo píše, že odhad je urobený pri súčasnej miere poznania a skutočnú prácnosť bude možné určiť až vo fáze realizácie príslušnej požiadavky. Jedna celá sedem milióna len softvéry. Kde sú ešte zamestnanci a kontroly a všetko to. Toto všetko sú následky takýchto, takýchto hlúpych nápadov. Poďme ďalej. Poviem tú energopomoc, hej? Okej, vláda chce rozdať 400 miliónov energopomoci pre ľudí. Super, sociálno-demokratický príbeh, tu je 400 miliónov, rozdáme ich cielene. Dneska vláda schválila, vyzerá, že sa to bude týkať 95 % domácností. To je cielenosť jak hovado, teda musím povedať, hej? To je normálne že plošné helikoptérové rozhadzovanie peňazí alebo v tomto prípade pálenie peňazí normálne že v kotli, hej? Nič na tom nemení to, či to zaplatia európski daňoví poplatníci, jak sa to podarí vláde vybaviť, že to teda zaplatí Európska únia, ja sa obávam, že nezaplatí, takže to zaplatíme my všetci občania, hej? My všetci občania. No a teraz zároveň k tomu 360 miliónov, veľmi podobné číslo, ide vláda v rámci konsolidácie vybrať na zvýšenom zdravotnom odvode, hej? Peniaze nemajú mašličky, neriešme teraz, že tie pôjdu do zdravotníctva a tieto sú energodotácie, ale tá prvá časť príbehu, ktorú nám koalícia nebude rozprávať, je, že ľudia sa musia zložiť na 360, hovorme 400 miliónov formou zvýšených zdravotných odvodov na to, aby vláda sa potom robila pekná a dávala 400 miliónov energopomoci. Nebolo by lepšie v rámci, v rámci konsolidácie teda povedať, že, bohužiaľ, už nemáme na energopomoc, ale na oplátku vám nebudeme zvyšovať zdravotný odvod. Bolo by to 1 : 1. Kopu byrokracie ušetrenej, nemali by sme tu, za chvíľku tu bude zasa skrátené legislatívne konanie k tým cieleným energodotáciám, ktoré budú znamenať 95 %. Proste jednoducho bolo by to čisté. A potom ešte, viete, ten najchudobnejší človek nedostane ani na teplo dotáciu, ani na plyn dotáciu, ten kúri uhlím alebo drevom. A na to vám nikto žiadnu energodotáciu nedá, ale do roboty chodí aj ten chudobný človek a zvýšený zdravotný odvod zaplatí, hej? Takže vo finále podľa mňa ten najchudobnejší človek na to ešte aj doplatí, nieže by mu bolo pomôžené. Tak toto, toľko k energodotáciám. No. Budem pokračovať v takých tých absurditách celého tohto materiálu. Vláda by vždy mala vlastne zlepšovať podmienky pre tých zodpovedných, ktorí napríklad si vnímajú riziká a ošetrujú si riziká a mala by robiť všetko pre to, aby nebolo výhodné byť nezodpovedný, neriešiť riziká a potom natŕčať ruky vláde, keď sa nejaké riziká naplnia, že vláda pomôž mi, lebo ja to vlastne neviem zvládnuť. O čom hovorím? Hovorím o opatrení, ktoré zvyšuje poistnú daň z 8 % na 10 %. Čiže čo vláda hovorí? Hovorí ľuďom, vy zodpovední, vy, ktorí si proste poisťujete svoj majetok, podnikanie, všetko, vás to bude stáť ešte viacej, vy zaplatíte ešte viacej a tí proste, ktorí to nerobia, ktorí povedia, á, čo riziká, to sa mi nestane , tak tí budú mať ešte väčšiu výhodu. No ale čo hovorí vláda? No jednoducho, ľudia, nebuďte zodpovední, hej? Nebuďte zodpovední. A keď sa niečo stane, potom prispěcháme z peňazí tých zodpovedných, aby sa pomohlo tým nezodpovedným, hej? Potom bude platiť štát. Ale neplatí, nič neplatí štát. Všetko sú to peniaze daňových poplatníkov. Všetko zaplatíme. Čiže opatrenie, ktoré podporuje nezodpovednosť, je vyslovene hlúpe, nemá čo robiť v žiadnej konsolidácii. Ďalšia rovina, keď už teda hovorím o tom, o tom poistení... =====